Tweede geval van Covid-19 in SAZweli Mkhize. Foto: Elmond Jiyane Die minister van gesondheid, Zweli Mkhize, het Saterdag bekendgemaak dat die tweede geval van die koronavirus, oftewel Covid-19, in Suid-Afrika aangemeld is. Dié keer in Gauteng. “Die 39-jarige vrou is van Gauteng en was in direkte kontak met die pasiënt van KwaZulu-Natal wat vroeër met die koronavirus gediagnoseer is. Sy was deel van ŉ groep van tien mense wat na Italië gereis het,” sê Mkhize. Mkhize sê sy departement het inligting oor en weet waar al tien lede van die toergroep hulle bevind. “Almal wat teruggekeer het van Italië is vir die virus getoets en ons wag nog vir die uitslae van die toetse. Hulle is ook reeds in isolasie geplaas om kontak met derde partye te verhoed,” sê Mkhize. Die departement van gesondheid het Donderdag aangekondig dat ŉ 38-jarige man van Hilton in KwaZulu-Natal positief getoets is vir die virus. Hy, sy gesin en die dokter wat hom gediagnoseer het, is intussen in kwarantyn geplaas. Volgens die minister maak hy goeie vordering. Die laerskool waar sy twee kinders skoolgaan is ook sedertdien gesluit. Mense in maskers loop verby die Duomo-katedraal in Italië (Foto: Luca Bruno, AP) Mkhize sê die tweede pasiënt wat nou positief getoets het, sal onmiddellik opgeneem word in ŉ staatshospitaal wat reeds deur die regering geïdentifiseer is om pasiënte met die koronavirus te behandel. Hy het onderneem om die Suid-Afrikaanse publiek op hoogte te hou van die situasie. Intussen het die Suid-Afrikaanse ambassade in Suid-Korea die regering ingelig dat ŉ 39-jarige Suid-Afrikaanse man wat tans daar werk ook positief getoets het vir die virus. “Hy was veronderstel om terug te keer na Suid-Afrika, maar bly nog aan in Suid-Korea,” sê Mkhize. Hy sê die regering volg op met die regering in Suid-Korea om te bepaal waar die Suid-Afrikaner behandel word. “Ons vra intussen dat almal sal kalm bly en die privaatheid van die pasiënte en hul gesinne sal respekteer,” sê Mkhize. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.